ขโมยหวยคนหนีคุก
กองสลากปิ๊งไอเดีย ออกหวยบนดิน ตั้งคณะทำงานขึ้นศึกษา หารูปแบบที่เหมาะสม ทั้งหวย 2 ตัว 3 ตัว ลอตโต้ รูปภาพ ยังไม่ทราบว่าจะมีน้ำเต้าปูปลาด้วยหรือไม่ เพื่ออนุรักษ์ความเป็นไทย
25 มิ.ย. 2562

ทายท้าวิชามาร : ใบตองแห้ง
กองสลากปิ๊งไอเดีย ออกหวยบนดิน ตั้งคณะทำงานขึ้นศึกษา หารูปแบบที่เหมาะสม ทั้งหวย 2 ตัว 3 ตัว ลอตโต้ รูปภาพ ยังไม่ทราบว่าจะมีน้ำเต้าปูปลาด้วยหรือไม่ เพื่ออนุรักษ์ความเป็นไทย
ธนวรรธน์ พลวิชัย เผยผลศึกษา 10 ปีที่ผ่านมา มูลค่าซื้อหวยใต้ดินเติบโตจาก 1 แสนล้านเป็น 5 แสนล้าน หากออกหวยบนดินได้ จะลดการซื้อหวยใต้ดินถึง 50,000-100,000 ล้าน เห็นได้จากผลการศึกษาหวยลอตโต้ของฟิลิปปินส์
ฟังแล้วยังงง ๆ ทำไมต้องอ้างฟิลิปปินส์ หวยบนดินยุคทักษิณนี่ไง เจ้ามือหวยใต้ดินเจ๊งระนาว ลอตเตอรี่ก็ไม่ขายเกินราคา ไม่ต้องมาออกกฎหมายให้คนซื้อแจ้งจับคนขายได้สินบนนำจับ 3 ปีได้เงินเข้ารัฐ 1.2 แสนล้าน ถ้ายังไม่เลิก ป่านนี้คงมีเงินสร้างรถไฟความเร็วสูงทั่วประเทศ
ยกความดีความชอบให้ทักษิณหน่อยก็ไม่ได้ ไม่เห็นต้องอาย ว่าหวยบนดินที่ทำให้ทักษิณถูกตัดสินจำคุก 2 ปี เป็นไอเดียดีมีประโยชน์ นำหน้ารัฐบาลประยุทธ์ตั้ง 15 ปี เพียงแต่เป็นสิ่งที่แม้วทำแล้วผิดกฎหมาย ประยุทธ์ทำแล้วถูกกฎหมาย เพราะกฎหมายแก้ได้ ง่ายนิดเดียว ในยุค คสช.สนช.
ถ้ากลัวดราม่าทำให้ประชาชนสะเทือนใจ หรือขบขัน วิษณุ เครืองาม ก็ควรช่วยอธิบาย นี่ไม่ใช่อภินิหารทางกฎหมาย อธิบายได้อย่างตรงไปตรงมา คือเมื่อเห็นว่าทักษิณทำผิดกฎหมาย รัฐบาลนี้ก็แก้ไขกฎหมาย ให้ผิดกลายเป็นถูก ง่าย ๆ อย่างนี้เอง เพราะเราอยู่ในระบอบการปกครองด้วยกฎหมาย
ทักษิณถูกตัดสินจำคุก 2 ปี โทษฐานออกหวยบนดิน โดยไม่ฟังคำทักท้วง ไม่คำนึงถึงวัตถุประสงค์ของกองสลาก ไม่แก้ไขข้อกฎหมายก่อน ทำให้หวยบนดินเข้าลักษณะเป็นเจ้ามือรับกินใช้ แบบเดียวกับหวยใต้ดิน เป็นการพนันขันต่อให้มัวเมาประชาชน
อธิบายแบบบ้าน ๆ คือหวยบนดินมีความเสี่ยง เพราะกองสลากลงมาเป็นเจ้ามือ เดิมพันกับประชาชน รับแทงไม่อั้น ไม่ว่าเลขดังเกจิไหน นอกจากไม่โดนตำรวจจับ ยังเชื่อมั่นได้ว่าไม่เบี้ยวไม่ชักดาบ คนจึงเลิกซื้อหวยใต้ดิน เจ้ามือหวยถ้าไม่เจ๊ง ก็ขึ้นบนดินมาเป็นเอเย่นต์
แต่การกระทำอย่างนี้แหละ ที่ศาลชี้ว่าผิดกฎหมาย เพราะถ้ามีคนแทงถูกมาก กองสลากก็ขาดทุนได้ เช่นที่ทำอยู่ 3 ปี แม้มีรายได้ 123,339,890,730 บาท แต่ก็มี 7 งวดขาดทุนรวม 1,668,192,060 บาท ถือว่าขัดต่อวัตถุประสงค์ของกองสลาก ที่กฎหมายกำหนดให้เอากำไรจากประชาชนได้ลูกเดียว ห้ามขาดทุน ห้ามเสี่ยง ห้ามเดิมพันกับประชาชน
ขนาดลอตเตอรี่ที่กำไรเห็น ๆ ยังบอกว่าถ้าขายไม่หมด เงินรางวัลก็ลดลงตามส่วน แต่ไม่เคยมีหรอก เพราะกองสลากบังคับขายเหมาเล่ม ยี่ปั๊วซาปั๊วไปจนคนพิการ ต้องแบกรับความเสี่ยงเลขบางตัวขายไม่ออก แต่พอขายเกินราคาก็ถูกจับ
เมื่อทักษิณเอากองสลากลงมาเป็นเจ้ามือ กล้าได้กล้าเสียกับชาวบ้าน จึงเป็นการกระทำผิด โดยมีหลักฐานมัดแน่น ว่ากองสลากเบิกเงินเกินบัญชีมาสำรองไว้ 2 หมื่นล้าน แสดงว่าทักษิณรู้อยู่แล้ว มีความเสี่ยงยังขืนทำ จึงผิดฐานปฏิบัติหน้าที่มิชอบ แม้ไม่ได้เอาเงินเข้ากระเป๋าตัวเอง อย่ามาอ้างว่าทำรายได้ให้รัฐแสนกว่าล้าน ทำลายธุรกิจใต้ดิน การเอากองสลากไปเสี่ยงถือว่าผิดกฎหมาย ผิดวัตถุประสงค์ แม้ความจริง เสี่ยงแล้วได้กำไร
วิษณุควรอธิบาย ว่ามีการแก้ไขกฎหมายแล้ว อย่ามองว่าแม้วทำอะไรก็ผิด ตู่ทำอะไรก็ถูก ประชาชนต้องเข้าใจกฎหมาย อย่าคิดเอาเองด้วยการดูผลดีผลเสีย